### Resumé

Virksomheden [adresse] har anmodet om landzonetilladelse til etablering af en skovbegravelsesplads i dele af skoven ved [adresse]. Skovbegravelsespladsen vil være til urnenedsættelse, hvor der efterfølgende vil blive lagt en mindesten på stedet. Vejle Kommune skal indgå aftale om forpagtning af skov mm. og føre en årlig kontrol af skovbegravelsespladsen og gennemgang af begravelsesprotokollen.

### Sagsfremstilling

![](data:image/jpeg;base64...)

*Figur 1: Grøn markeret område viser areal for skovbegravelsesplads. Lilla markering viser kommunalt ejet areal ved [adresse], mens rød skravering viser areal som Vejle Kommune lejer.*

[adresse] ansøger om landzonetilladelse til etablering af en skovbegravelsesplads i skovarealet sydvest for godset. Arealet for skovbegravelse udgør ca. 5,5 ha, hvor træer udvælges til, at der kan nedsættes en urne. Stedet for urnenedsættelsen kan markeres med en mindesten. Skovbegravelse ApS vil i samarbejde med [adresse] stå for etableringen.

##### **Planforhold**

Etableringen af en skovbegravelsesplads vil kræve en landzonetilladelse.

Det er Kirkeministeren, der skal tillade anlæg af begravelsespladser. Kirkeministeriet har ved henvendelse fra Vejle Kommune udtalt, at de kun giver tilladelse til urnebegravelsespladser, hvis de etableres som  kommunale begravelsespladser.

Vejle Kommune har 7. maj 2025 modtaget afgørelse om dispensation fra Fredningsnævnet, til etablering af skovbegravelsesplads på [adresse]. I forbindelse med fredningsnævnets sag, har Danmarks Naturfredningsforening i deres høringssvar været positiv over for projektet. Høringssvar fra Styrelsen for Grøn Arealomlægning og Vandmiljø har ligeledes udtalt sig positivt i forhold til det fredskovspligtige areal og Natura 2000. De vurderer, at udpegningsgrundlaget for fredning, fredskov og Natura 2000 ikke påvirkes af projektet.

##### **Øvrige administrative forhold**

Einer Ravn forudsætter, at Vejle Kommune forpagter skovarealet, så kommunen formelt har råderetten over skovstykket. Forpagtningsafgiften udgør 0 kr.

I samarbejde med Skovbegravelse ApS vil [adresse] stå for håndteringen af den indledende informationsformidlingen, selve urnenedsættelsen samt det praktiske på stedet. [adresse] står også for fremvisninger af skovbegravelsespladsen og hjælper familierne med at udvælge et gravsted. Skovbegravelse ApS vil stå for udfærdigelse af udkast til det fulde kontaktgrundlag, kortmateriale, tinglysning mv. samt udkast til ansøgning ved Kirkeministeriet.

Dertil skal der indgås en driftsaftale mellem Vejle Kommune og [adresse], som bl.a. fastlægger, at [adresse] forestår den daglige drift af skovbegravelsespladsen og modtager betalingen for køb, reservationer mv. af gravstederne. Prisen for en urneplads skal fastsættes i samarbejde med Vejle Kommune.

Vejle Kommune indgår også en administrationsaftale med Skovbegravelse ApS, som påtager sig den administrative håndtering af begravelsesprotokollen. Derudover tinglyses der en deklaration på ejendommen, som sikrer, at skovbegravelsespladsen er fredet i en 10-årig periode fra seneste urnenedsættelse.

Vejle Kommune påtager sig dermed ingen løbende drift og administration af skovbegravelsespladsen, og der er ingen udgifter for kommunen i forbindelse med etableringen eller fremtidig drift. Vejle Kommune skal afsætte tid til at gennemføre en årlig kontrol af skovbegravelsespladsen, herunder kontrol af begravelsesprotokollen. Udgiften hertil skal som udgangspunkt afholdes indenfor almindelig driftsbudget. Dog kan der indgås aftale og nedskrives i ovennævnte aftaler, at kommunens vederlag for udførelse af tilsynsopgaven vil være et bestemt beløb pr. år, således at kommunens udgifter herved dækkes.

I Vejle Kommune er der en kommunalt ejet begravelsesplads, Institutionskirkegården i Brejning (De Kellerske Institutioner i Brejning), som varetages i samarbejde med [adresse]. De øvrige kirkegårde, som ligger i Vejle Kommune, varetages af statslig kirkegårdsforvaltning.

Det vil derfor medføre en ny opgave og varetagelse af ny lovgivning for forvaltningen, at der skal føres tilsyn med skovbegravelsespladsen og kontrol af begravelsesprotokollen.

### Klima og resiliensvurdering

I skovarealet til en skovbegravelsesplads vil træerne forventeligt blive stående i længere tid end ved traditionel skovdrift, og på den måde bidrage til lagring af CO2. De eneste urner, der er tilladt på skovbegravelsespladsen, er urner lavet af biologisk nedbrydeligt materiale. Der må ikke opsættes faste konstruktioner i området i form af borde og bænke. Stier i området skal etableres som trampestier.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udvalget beslutter, hvorvidt Vejle Kommune skal indgå aftaler og give landzonetilladelse.

### Beslutning

Godkendt at der indgås aftaler og gives landzonetilladelse, men med bemærkning om at der skal opkræves vederlag for tilsynsopgaven.

Jannie Schultz stemte imod med bemærkning om, at begravelsespladser fortsat skal være en offentlig og ikke en kommerciel opgave, og at en 10 års fredningsperiode vurderes for kort.

Otto Kristensen var fraværende.